Apple bied oplossing vir iPhone-probleme | Netwerk24
Deur Petrus Malherbe 09 Oktober 2018 12:09
Apple het 'n bywerking van sy nuwe bedryfstelsel uitgereik om probleme met sy splinternuwe iPhones op te los.
Kort ná die bekendstelling van die iPhone XS en XS Max verlede maand het gebruikers begin kla oor allerlei goggas, onder meer dat die foon nie outomaties begin herlaai sodra die herlaaier gekoppel word nie.
Apple het nooit amptelik op die klagtes gereageer nie, maar het duidelik daaraan aandag gegee, gegewe dat 'n oplossing in die jongste bywerking ingesluit is.
iOS weergawe 12.0.1 los ook 'n probleem op waar party nuwe iPhones nie goeie Wifi-ontvangs gehad het nie.
Die nuwe bywerking is reeds beskikbaar vir alle iPhone- eienaars met 'n iPhone 5s of nuwer een.
Om dit af te laai en te installeer: Gaan na Settings, General, Software Update op jou iPhone of iPad.